Секторот за инспекциски надзор во областа на социјалната заштита и заштита на децата при Министерството за труд и социјална политика, преку инспекторите за социјална заштита Никола Димитровски со службена легитимација број 28-0003 и Снежана Михајловска со службена легитимација број 28-0008 изврши редовен инспекциски надзор над субјектот на инспекциски надзор ЈУ Меѓуопштински Центар за социјална работа на Град Скопје со седиште на ул.Никола Вапцаров бр.11, Скопје, застапуван од ВД Директорот Хамза Амети и со Записник ИП1 број 16-421 од 24.01.2025 година ја утврди фактичката состојба и врз основа на член 338 од Законот за социјалната заштита („Службен весник на Република Северна Македонија,, број 104/2019, 146/2019, 275/2019, 302/2020, 311/2020, 163/2021, 294/21, 99/22, 236/22, 65/23), го донесе следното

**Р Е Ш Е Н И Е**

Се наредува на Хамза Амети, ВД Директор на ЈУ Меѓуопштински Центар за социјална работа на Град Скопје (во натамошниот текст: Центарот), за отстранување на констатираните недостатоци и неправилности во примената на Законот за социјалната заштита, подзаконските, општите, поединечните и другите акти донесени врз негова основа, да ги преземе следните мерки во роковите и од страна на одговорното лице:

1. Центарот, во случај кога корисникот редовно не ги исполнува обврските за евидентирање во надлежниот центар за вработување, согласно прописите за вработување и осигурување во случај на невработеност, да донесува решение за престанок на правото на гарантирана минимална помош и да определува дека ова право не може да се оствари во наредните 12 месеци, согласно член 40 став 1 алинеја 3 и член 40 став 2 од Законот.

 Центарот да води постапка за враќање на неосновано исплатените средства, спогодбено или со тужба до надлежниот суд и постапка за надомест на штета по конечноста на решението за престанок на правото од социјална заштита, согласно член 301 и 305 од Законот.

**Рокот за извршување на изречената инспекциска мерка изнесува 90 дена од приемот на решението.**

 2. Центарот во постапката за остварување и користење на правото на гарантирана минимална помош, секој месец, прибавените податоци по службена должност за остварени приходи, по пат на размена на податоците по електронски пат од Управата за јавни приходи, да ги засметува навремено, со што ќе се оневозможи неоснована исплата на правото во повисок износ, согласно член 31 став 1 од Законот.

**Рокот за извршување на изречената инспекциска мерка изнесува 90 дена од приемот на решението.**

 3. Центарот во постапката за остварување на правото на гарантирана минимална помош, да ја утврдува целосно и правилно фактичката состојба, односно да врши непосреден увид во домот на подносителот за утврдување на бројната и имотната состојба на домаќинството и изложеноста на социјален ризик, согласно член 274 став 2 од законот.

**Рокот за извршување на изречената инспекциска мерка изнесува 90 дена од приемот на решението.**

4. Центарот при промена на бројната состојба на домаќинството во текот на користењето на правото, врз основа на дадена изјава од носителот на правото, која влијае на висината на правото на гарантирана минимална помош, да обезбедува докази за промената и да изготвува стручна документација од овластениот работник од која може да се утврдат настанатите промени во бројната состојба на домаќинството.

 Врз основа на правилно и целосно утврдена фактичка состојба, да може со сигурност да се утврди дали висина на правото на гарантираната минимална помош е правилно пресметана, согласно член 29 и 281 од Законот.

**Рокот за извршување на изречената инспекциска мерка изнесува 90 дена од приемот на решението.**

 5. Центарот во предметите на корисниците на правото на гарантирана минимална помош по службена должност повремено, а најмалку еднаш годишно да го преиспитува постоењето на фактите и условите за стекнување и користење на правото, односно да врши непосреден увид во домакинството на корисникот и доколку утврди дека истите се променети да донесува ново решение, согласно член 273 од Законот.

**Рокот за извршување на изречената инспекциска мерка изнесува 90 дена од приемот на решението.**

6. Центарот, во предметот број 1504-2613 на корисникот К.И. во постапката за остварување и користење на правото на гарантирана минимална помош, да го преиспита донесено решение за остварување на правото број 1501-2613 од 27.01.2023 година, за 4 члено домакинство, во износ од 8.715 денари, сметано од 05.09.2023 година, целосно и правилно да ја утврди фактичката состојба во однос на бројната состојба на домаќинството и остварениот приход во месец јули 2024 година –добивки од игри на среќа во износ од 7.785 денари, остварен од нејзиниот вонбрачен сопруг С. Ш. кој е член на нејзиното домакинство, да обезбеди доказ дали двете малолетни деца од претходната вонбрачна заедница на С.Ш.со К. Б. родена М. се доверени кај него и по целосно и правилно утврдување на фактичката состојба, да донесе соодветно решение со кое ќе го замени претходното донесено во спротивност со закон, согласно член 29, 31 став 1 од Законот.

 Центарот, доколку утврди неоснована исплата на правото, да води постапка за враќање на неосновано исплатените средства, спогодбено или со тужба до надлежниот суд и постапка за надомест на штета по конечноста на решението за престанок на правото од социјална заштита, согласно член 301 и 305 од Законот.

**Рокот за извршување на изречената инспекциска мерка изнесува 90 дена од приемот на решението**

7. Центарот во предметот број 3147-2628/19 на корисникот Ш.О., во постапката за остварување и користење на правото на гарантирана минимална помош, да го преиспита донесено решение за остварување на правото број 3147-2628/19/24, за 5-члено домакинство, сметано од 01.11.2023 година, правилно и целосно да ја утврди фактичката состојба во домаќинството, да ја обезбеди потребната документација по службена должност и да прибави документација од носителот на правото и за членовите на неговото домаќинство, да го утврди социјалниот ризик, да земе предвид дека е донесено решението за престанок на правото на гарантирана минимална помош, сметано од 01.11.2023 година, во кое е определено дека правото не може да се оствари во наредните 12 месеци, од причина што носителот во рок од 15 дена не ја пријавил промената во бројната состојба на домакинството, односно член на домакинство-неговата ќерка Н.Н има склучено брак на 24.08.2022 година со Б. И. и истите живеат на територија на општина Карпош.

 По целосно и правилно утврдување на фактичката состојба, да донесе соодветно решение со кое ќе го замени претходното донесено во спротивност со закон, согласно член 29, 262 и 274 став 2 од законот.

 Центарот да води постапка за враќање на неосновано исплатените средства, спогодбено или со тужба до надлежниот суд и постапка за надомест на штета по конечноста на решението за престанок на правото од социјална заштита, согласно член 301 и 305 од Законот.

**Рокот за извршување на изречената инспекциска мерка изнесува 90 дена од приемот на решението.**

 7. Раководното лице на установата или друго овластено лице во установата е должен веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки, согласно член 334 став 4 од Законот.

 8. Жалбата изјавена против ова решение, не го одлага неговото извршување.

 **О б р а з л о ж е н и е**

 Секторот за инспекциски надзор во областа на социјалната заштита и заштита на децата при Министерството за труд и социјална политика, врз основа на член 329 став 1 алинеја 1 од Законот за социјалната заштита, преку инспекторите за социјална заштита Никола Димитровски со службена легитимација број 28-0003 и Снежана Михајловска со службена легитимација број 28-0008, изврши редовен инспекциски надзор над субјектот на инспекциски надзор ЈУ Меѓуопштински Центар за социјална работа на Град Скопје, застапувано од ВД Директорот Хамза Амети и состави Записник бр.16-421 од 24.01.2025 година, во кој се констатирани недостатоци и неправилности во постапката за во постапката за остварување и користење на правото на гарантирана минимална помош.

 Жалбата не го задржува извршувањето на решението согласно член 340 став 2 од Законот.

 Врз основа на изнесеното се одлучи како во диспозитивот на ова решение.

 **Правна поука:** против ова решение може да се изјави жалба до Државната комисија за одлучување во управна постапка, постапка од работен однос и инспекцискиот надзор во втор степен, во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во Секторот за инспекциски надзор во областа на социјалната заштита и заштита на децата при Министерство за труд и социјална политика под ИП1 број 16-421 од 31.01.2025 година.

 Инспектори за социјална заштита

**Никола Димитровски**

  **Снежана Михајловска**